Casimir Wang Milu

Casimirus Wang Milu (født 24. januar 1943 i Daxianshan i Gangu i Tianshui i  Gansu i Kina, død 14. februar 2017 i Lanzhou i Gansu) var  katolsk undergrunnsbiskop i bispedømmet Tianshui i provinsen Gansu i Folkerepublikken Kina. Som undergrunnsbiskop bispeviet han flere andre undergrunnsbiskoper og -prester i Gansu og Indre Mongolia, som sin etterfølger Mathias Lu Zhengshen, og Bartholomew Yu Chengti.


== Liv og virke ==


=== Bakgrunn ===
Wang fikk ikke vanlig presteutdannelse, men mens han arbeidet som tenåring og ung mann ved et presteseminar i 1950-årene fikk han privatundervisning i teologi og filosofi an studentene der, før og etter at de ble ordinert.
Under kulturrevolusjonen ble han arrestert og holdt i forvaring i en kortere periode.


=== Prest, biskop i «undergrunnskirken» ===
Han ble presteviet 16. juli 1980 av undergrunnsbiskop Joseph Fan Xueyan av Baoding, og seks måneder etter, den 28. januar 1981, ble han bispeviet av samme biskop Fan.
Han ble arrestert flere ganger. Mest varige følger fikk arrestasjonen i 13. mars 1984. Den skjedde etter en stingoperasjon fra sikkerhetspolitiet. Han ble angitt av en ung kvinne som fulgte ham under foregivende av å ville bli nonne. Hun var faktisk kommunist, og da hun og to andre unge kvinner avla ordensløftene for biskopen, dukket politiet opp og arresterte ham.
Han ble i april 1984 idømt en periode på ti år fengsel og påfølgende fire år uten borgerrettigheter. Fengselsstraffen ble tidvis omgjort til husarrest. Han ble for eksempel fengslet igjen i desember 1989.
En appelldomstol i Gansu fastslo i april 1985 at biskop Wang var skyldig i fem overtredelser:

Han hadde gitt en liste over tolv fengslede prester til en besøkende prest fra Taiwan.
Han hadde fått avdøde undergrunnsbiskop Fan til å bispevie seg.
Han hadde søkt approbasjon for bispevielsen fra en fremmed fiendtlig makt, i strid med statens konstitusjon, som spesifiserer at religion ikke kan være underlagt utenlandske makter.
Han hadde privat ordinert tre prester og en diakon.
Han hadde protestert mot «Folkets Dagblad»s kritikk av Vatikanets utnevnelse av erkebiskop Dominic Tang Yee-ming av Guangzhou og i stedet prist biskopen som en som Kina kunne være stolt av.Domsslutningen sa at etter en anklage mot Wang i 1979 om kontrarevolusjonær virksomhet var blitt frafalt, hadde han «under dekke av religion» fortsatt med kontrarevolusjonær virksomhet.
Han ble holdt fanget på en jordbrukslaogai i Dashaping nær Tianshui. Han ble endelig løslatt den 14. april 1993. Etter det ble hans virksomhet nøye overvåket og sterkt innskrenket av sikkerhetsmyndighetene.
I 1999 ble tre av hans prester kastet ut av den lærerhøyskolen i Gansu de gikk på for å styrke sin utdannelse, ettersom de var knyttet til undergrunnskirken. En av de tre prestene var hans egen lillebror, fader Wang Ruohan.  Han hadde høyere medisinsk utdannelse fra før, ble innvilget stipend for videre studier i Europa i 1994 – men regjeringen nektet ham utreisetillatelse fra Kina. I stedet ble han arrestert av Det offentlige sikkerhetsbyrå for «illegal religiøs virksomhet», og løslatt etter tre måneder med brukket ribben fra de hårdhendte forhørene.
I mars fikk fader Wang Ruohang igjen stipendet, og det samme gjentok seg – utreisetillatelse, arrest. Denne gangen ble også biskopen arrestert «etter ordre fra høyere hold».
Da kardinal Joseph Ratzinger ble valgt til pave i 2005 sendte og bekjentgjorde han en lykkønskning til den nye pave der han også gikk inn for tilgivelse og forsoning innen kirken i Folkerepublikken Kina. Han minnet om pavens navnebror pave Benedikt XV som i 1919 i encyklikaen «Maximum Illud» oppfordret til at kirken i Kina skulle utvikle et eget kinesisk presteskap, og håpet at Benedikt XVI ville kunne virkeliggjøre pave Johannes Paul IIs uoppfylte drøm om å kunne besøke Kina.
Han engasjerte seg sterkt for en dialog og forsoning mellom den såkalte «undergrunnskirke» og den regjeringsregistrerte «åpne» katolske kirke i hans område.
Biskop Casimir Wang Milu døde 14. februar 2017 i Lanzhou. 


== Episkopalgenealogi ==
Hans episkopalgenealogi er:

Kardinal Scipione Rebiba (1504-1577)
Kardinal Giulio Antonio Santori (1532-1602) * bispeviet 1566
Kardinal Girolamo Bernerio (1540-1611) *1586
Erkebiskop Galeazzo Sanvitale (1566-1622) *1604
Kardinal Ludovico Ludovisi  (1595-1632) *1621
Kardinal Luigi Caetani (1595-1642) *1622
Kardinal Ulderico Carpegna (1595-1679) *1630
Kardinal Paluzzo Paluzzi Altieri degli Albertoni (1623-1698) *1666
Pave Benedikt XIII (1649-1730) *1675
Pave Benedikt XIV (1675-1758) *1724
Pave Klemens XIII (1693-1769) *1743
Kardinal Marcantonio Colonna (1724-1793) *1762
Kardinal Hyacinthe-Sigismond Gerdil (1718-1802) *1777
Kardinal Giulio Maria della Somaglia (1744-1830) *1788
Kardinal Carlo Odescalchi (1785-1841) *1823
Kardinal Costantino Patrizi Naro (1798-1876) *1828
Kardinal Serafino Vannutelli (1834-1915) *1869
Kardinal Domenico Serafini (1852-1918) *1900
Kardinal Pietro Fumasoni Biondi (1872-1960) *1916
Erkebiskop Mario Zanin (1890-1958) *1934
Kardinal Paul Yü Pin (Yu Bin) (1901-1978) *1936
Biskop Giuseppe Ferruccio Maurizio Rosà (1888-1961) *1946
Biskop Peter Joseph Fan Xueyan (1907-1992) *1951
Biskop Casimir Wang Milu (1943-2017) *1981


== Referanser ==